સ્ટર્નના કહેવા મુજબ ઓસ્કરે શ્રીમતી હોફસ્ટેટરને ખાતર જ ડ્યૂશ-બિલાઉ નામના નજીકના જ એક ગામડામાં કેથલિક વસ્તીની પાસે એક યહૂદી કબ્રસ્તાનનું નિર્માણ કરાવ્યું હતું. તેના કહેવા મુજબ, શ્રીમતી હોફસ્ટેટર ગુજરી ગયા તે રવિવારે જ ઓસ્કરે એ ગામના ચર્ચમાં જઈને એક દરખાસ્ત મૂકી હતી. ગામની વહીવટસભાએ બહુ ઝડપથી કેથલિક કબ્રસ્તાનની નજીકની જમીનનો એક ટૂકડો ઓસ્કરને વેંચવા માટે સહમતી આપી દીધી હતી. સભાના કેટલાક સભ્યોએ આ દરખાસ્તનો વિરોધ કરેલો એ જાણીતી હકીકત છે, કારણ કે એ અરસામાં, પવિત્ર જમીનમાં કોને દફનાવી શકાય અને કોને નહીં એ બાબતે ધાર્મિક કાયદાની જોગવાઈઓનું અર્થઘટન બહુ જડ રીતે કરવામાં આવતું હતું!